અમદાવાદની એક જાણીતી હૉસ્પિટલના ચીફ સ્પીચ થૅરાપિસ્ટનું કહેવું છે કે, ફિલ્મોમાં થતું હકલાતાં લોકોનું ચિત્રણ યોગ્ય નથી. આ એક મનોવૈજ્ઞાનિક સમસ્યા છે, કોઈ શારીરિક બીમારી નથી. તે બેચેની, ભય, ગભરાહટ, માનસિક તણાવ, આત્મવિશ્વાસનો અભાવ ઉપરાંત કોઈ ગંભીર બીમારી અથવા અકસ્માતના કારણે પણ થઈ શકે છે. આ એક પ્રકારની માનસિક સ્થિતિ છે જેને લોકો શારીરિક બીમારી માની બેસતાં હોય છે. એટલે જ ફિલ્મોમાં તેનું વાસ્તવિક ચિત્રણ રજૂ થતું નથી. ઘણી વખત તો તે વાસ્તવિકતાથી સાવ વેગળી પણ હોય છે. જેમ કે, ૧૯૯૮માં આવેલી અનુપમ ખેર અને પૂજા ભટ્ટની ફિલ્મ ‘ડેડી’. આ ફિલ્મમાં પૂજા ભટ્ટની હકલાવાની બીમારી એક ચુંબન દ્વારા મટી જતી બતાવવામાં આવી છે. આવું ક્યારેય શક્ય નથી. હકલાવું એ ‘સત્તે પે સત્તા’ના શક્તિ કપૂર અને ‘ગોલમાલ’ના તુષાર કપૂરની જેમ હસવાનો વિષય નથી. આ એક સંવેદનશીલ મુદ્દો છે જે ઓનસ્ક્રીન ભાગ્યે જ યોગ્ય રીતે રજૂ થયો હશે.